Smernica Rady 81/1057/EHS
zo 14. decembra 1981,
ktorou sa dopĺňajú smernice 75/362/EHS, 77/452/EHS a 78/1026/EHS o vzájomnom uznávaní diplomov, osvedčení a iných dokladov o formálnych kvalifikáciách lekárov, sestier zodpovedných za všeobecnú starostlivosť, zubných lekárov a veterinárnych lekárov so zreteľom na nadobudnuté práva
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä jej články 49, 57 a 66,
so zreteľom na návrh Komisie [1],
so zreteľom na stanovisko Zhromaždenia [2],
so zreteľom na stanovisko Hospodárskeho a sociálneho výboru [3],
keďže v smerniciach 3375/362/EHS [4], 77/452/EHS [5], 78/686/EHS [6] a 78/1026/EHS [7] o vzájomnom uznávaní diplomov, osvedčení a iných dokladov o formálnych kvalifikáciách lekárov, zdravotných sestier zodpovedných za všeobecnú starostlivosť, zubných lekárov a veterinárnych lekárov, vrátane opatrení na uľahčenie účinného uplatňovania práva usadiť sa a voľné poskytovanie služieb, sa ustanovenia týkajúce sa nadobudnutých práv vzťahujú na diplomy, osvedčenia a iné doklady o formálnych kvalifikáciách lekárov, zdravotných sestier zodpovedných za všeobecnú starostlivosť, zubných lekárov a zverolekárov, vydaných členskými štátmi pred vykonaním uvedených smerníc;
keďže tieto ustanovenia výslovne nezahŕňajú diplomy, osvedčenia a iné doklady o formálnych kvalifikáciách, ktoré sú dokladom o odbornom vzdelaní nespĺňajúcom minimálne požiadavky na odborné vzdelanie stanovené v smerniciach 75/363/EHS [8], 77/453/EHS [9], 78/687/EHS [10] a 78/1027/EHS [11], ktoré bolo ukončené po vykonaní uvedených smerníc, ale ktoré sa začalo pred ich vykonaním;
keďže je potrebné napraviť toto opomenutie,
PRIJALA TÚTO SMERNICU:
Článok 1
Článok 9 ods. 1 a 2 smernice 75/362/EHS, článok 4 smernice 77/452/EHS, článok 7 ods. 1 a 2 smernice 78/686/EHS a článok 4 smernice 78/1026/EHS platia tiež pre diplomy, osvedčenia a iné doklady o formálnych kvalifikáciách, ktoré potvrdzujú absolvovanie odborného vzdelania, nespĺňajúceho minimálne požiadavky na odborné vzdelanie, uvedené v článkoch 1, 2, 3, 4 a 5 smernice 75/363/EHS, článku 1 smernice 77/453/EHS, článkoch 1, 2 a 3 smernice 78/687/EHS a článku 1 smernice 78/1027/EHS a ktoré bolo dokončené po vykonaní týchto smerníc, ale začalo sa pred ich vykonaním.
Článok 2
Členské štáty prijmú opatrenia potrebné na dosiahnutie súladu s touto smernicou najneskôr do 30. júna 1982. Bezodkladne o tom informujú Komisiu.
Článok 3
Táto smernica je adresovaná členským štátom.
V Bruseli 14. decembra 1981